b'\n_START_ARTICLE_\nAgadir\n_START_SECTION_\nGeografi\n_START_PARAGRAPH_\nAgadir ligger i den fruktbare Sousdalen, hvor elva Sous munner ut i Atlanterhavet. Byen ligger nord for elva.\n_START_SECTION_\nHistorie\n_START_PARAGRAPH_\nPortugiserne bygde i 1503 en festning p\xc3\xa5 stedet som skulle bli til Agadir. Fortet het Santa Cruz de Cap de Gu\xc3\xa9. Berberne som holdt til i Sousdalen likte ikke dette, og jaget ut portugiserne allerede i 1541, under ledelse av den saadiske emiren Mohammed Echeikh El Mehdi. Emirens s\xc3\xb8nn bygget et fort i enden av bukta. Ruinene av fortet finnes fremdeles. Saadierne kontrollerte byen, og den konkurrerte med Essaouira om \xc3\xa5 v\xc3\xa6re den viktigste havnebyen i omr\xc3\xa5det. I 1911 gav tyske fl\xc3\xa5testyrkers ankomst utenfor byen navn til den s\xc3\xa5kalte Agadirkrisen. I 1913 tok Frankrike over Marokko, og anla en moderne havn i Agadir._NEWLINE_29. februar 1960 ble byen rammet av et kraftig jordskjelv som la byen i ruiner og krevde mer enn 10\xc2\xa0000 menneskeliv. Etter skjelvet ble byen bygget opp like ved med strenge krav til bygningskvalitet. Byen er i dag den mest utpregede turistbyen i landet, og kan minne om feriebyer i land som Spania og Hellas.'